EFF-beginsels oor grondonteiening, kriminele rekords en landsgrenseJulius Malema by die bekendstelling van die EFF Foto: Werner Beukes/SAPA Die Economic Freedom Fighters (EFF) het Donderdag sy oprigtingsmanifes bekend gemaak. Die EFF hou Vrydag en Saterdag ‘n konferensie in Soweto om sy beleid en manifes te finaliseer. SKRAP KRIMINELE REKORDS Die EFF versoek dat kriminele rekords van oud-gevangenes wat sekere misdade gepleeg het, geskrap moet word. “Die vlakke van herinhegtenisnemings in Suid-Afrika is baie hoog, aangesien die land se korrektiewedienste-stelsel nie korrektief is nie,” het die protesbeweging in sy manifes gesê. “Die korrektiewedienste-stelsel moet só verander word dat hy verpligte onderwys en vaardigheidsontwikkeling vir alle gevangenes insluit.” Die EFF sê dit moet gevolg word deur kriminele rekords wat geskrap word, afhangend van die erns van die misdaad. GRONDEIENAARSKAP Alle grond moet aan die staat behoort. “Die staat moet, deur sy wetgewende kapasiteit, alle grond aan die staat oordra wat die grond vir volhoubare ontwikkeling kan administreer en gebruik.” “Die oordrag moet sonder vergoeding plaasvind en moet vir alle Suid-Afrikaners, swart en wit, geld.” Sodra die grond aan die staat behoort kan diegene wat tans die grond gebruik of beplan om dit te gebruik, aansoek doen vir ‘n “lisensie om grond te gebruik”. Dié lisensie kan eers uitgereik word wanneer ‘n aansoek ingedien is en verklaar waarvoor die grond gebruik gaan word, het die EFF gesê. Die lisensie sal vir 25 jaar lank geldig wees en kan hernieu word indien die grond, soos beplan, aangewend word. “Die staat moet, binne dié konteks, die reg voorbehou om die lisensie te onttrek of die grond vir publieke gebruik te allokeer.” Volgens die EFF is onteiening sonder vergoeding een van sy sewe “ononderhandelbare pilare” wat van “kardinale belang” is. Tydens die bekendstelling van die “protesbeweging” het sy leier, Julius Malema, gesê die EFF het ‘n plan wat die ononderhandelbare beginsels van grondonteiening en die nasionalisering van myne, albei sonder vergoeding, insluit. ELIMINEER AFRIKA-GRENSE Die EFF sal die uiteindelike integrasie van die Afrika-kontinent bevorder deur nasionale grense te elimineer. “Die grense tussen Afrika-lande is onnodig, veral die grense tussen Suid-Afrika en Botswana, Lesotho en Swaziland.” “Dit sal ook aangemoedig word in ander dele van Afrika en vorm deel van die EFF se beleid oor “progressiewe internasionalisme”. Die EFF sal ook vryhandel regoor die kontinent aanmoedig. Die beweging onderneem om die struggle van alle immigrante, of hulle wettig of onwettig in Suid-Afrika is, op hulleself te neem. “Basiese regte moet aan immigrante gewaarborg word sodra hulle die land binnekom. Sekere basiese regte kan nie van enigiemand in Suid-Afrika ontneem word nie, of hulle nou oor sekere dokumente beskik of nie.” Basiese regte wat gewaarborg moet word, sluit toegang tot gesondheid, opvoeding vir kinders, beskerming van super-uitbuiting deur werkgewers en toegang tot begrafnisregte in Suid-Afrika in. “Die proses om vir burgerskap aansoek te doen moet nie gekompliseerd wees nie.